
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 





РЕШЕНИЕ
№ РС-271-21-042

	Днес, 12.05.2021 г., Комисията за противодействие на корупцията и за отнемане на незаконно придобито имущество /КПКОНПИ/, в състав:

	Председател: Сотир Цацаров
	Заместник – председател: Антон Славчев
	Член: Антоанета Цонкова
	Член: Пламен Йоцов
	Член: Силвия Къдрева
У С Т А Н О В И:

	Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ), образувано въз основа на Решение за образуване на производство за конфликт на интереси № КИ-054/31.03.2021 г. на Комисия за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ01/С-271/22.03.2021 г.
	Сигналът е подаден против Нина Асенова – заместник-кмет на Община В. П..
	По същество, в сигнала се твърди, че в продължение на тринадесет години Нина Асенова изпълнява длъжността старши специалист „Екология и проекти“ в община В. П., а от 15.01.2020 г. е назначена за заместник-кмет на Община В. П.. На 23.01.2020 г. Община В. П. издава разрешително за поставяне на павилион върху общински имот на ЕТ „**********“, собственост на А. Ц. – свекърва на Нина Асенова. Разрешителните за поставяне се издават всяка година, а наемът, който е плащан в годините, в които Асенова заема различни длъжности в общината, включително и в периода в който е заместник-кмет е в размер на 22,50 лева месечно. Към сигнала не са приложени доказателства.
	От кмета на Община В. П. са изискани и представени следните доказателства: трудов договор № 1/13.01.2020 г. на Нина Асенова, длъжностна характеристика на длъжността заместник-кмет „Екология и хуманитарни дейности“, разрешение за поставяне № 19/-4.09.2017 г., заявление с вх.№ 3395/04.09.2017 г., приходна квитанция № 7701016370/04.09.2017 г., схема за поставяне, Разрешение за поставяне № 18/10.09.2018 г., заявление с вх.№ 26-00-325/04.09.2018 г., приходна квитанция № 7701015899/10.09.2018 г., Разрешение за поставяне № 4/23.01.2020 г., заявление с вх.№ 94-А-10/23.01.2020 г., приходна квитанция № 77101001235/23.01.2020 г., Разрешение за поставяне № 7/15.01.2021 г., заявление с вх.№ 94-А-54/13.01.2021 г., и приходна квитанция № 7701000307/14.04.2021 г. Служебно е извършена справка в Регистър НБД „Население“ и в Търговски регистър и регистър на юридическите лица с нестопанска цел.

От събраните в хода на административното производство доказателства Комисията установи следното от фактическа страна:
	Сигналът е подаден от лице, с посочени три имена, адрес и е подписан.
	Нина Асенова заема длъжността заместник-кмет на Община В. П. по силата на трудов договор трудов договор № 1/13.01.2020 г., сключен с кмета на В. П., считано от 15.01.2020 г.
	От извършената справка в Търговски регистър и регистър на юридическите лица с нестопанска цел се установява, че А. Ц. С. е едноличен търговец с ЕТ „**********“ с ЕИК **********, с основен предмет на дейността –  търговия на дребно в неспециализирани магазини предимно с хранителни продукти, със седалище и адрес на управление: гр.В. П., ул.“ **********“ № **, ет. **, ап. **. От извършената справка в Регистър НБД „Население“ се установява, че Нина Асенова е снаха на А. Ц. С..
	Със заявление с вх.№ 94-А-10/23.01.2020 г. до кмета на Община В. П. ЕТ „**********“, с управител А. Ц. С. е поискала издаване на разрешение за поставяне на преместваем обект за търговска дейност върху терен общинска собственост, включващ: 10 кв.м. затворена търговска площ и 5 кв.м. прилежаща открита площ, собственост на Община В. П., УПИ – IV, кв. 65 и приложена схема за поставяне на преместваем обект по чл. 56 от ЗУТ. С приходна квитанция № 77101001235/23.01.2020 г. А. Ц. С. е заплатила такса в размер на 20 (двадесет лева). С Разрешение за поставяне № 4/23.01.2020 г., издадено от главния архитект на Община В. П., на основание чл. 56 от ЗУТ и Наредба № 4 за определянето и администрирането на местните такси, цени на услуги и права на територията на Община В. П., Приложение № 9, т. 19.1 на ЕТ „**********“ е разрешено поставяне на временен преместваем обект: „Павилион за търговия“ – 15,00 кв.м., за срок от 23.01.2020 г. до 23.01.2021 г. и месечна такса в размер на 22,50 лв.
	Със заявление с вх.№ 94-А-54/13.01.2021 г. до кмета на Община В. П. ЕТ „**********“, с управител А. Ц. С. е поискала издаване на разрешение за поставяне на преместваем обект за търговска дейност върху терен общинска собственост, включващ: 10 кв.м. затворена търговска площ и 5 кв.м. прилежаща открита площ, собственост на Община В. П., УПИ – IV, кв. 65 и приложена схема за поставяне на преместваем обект по чл. 56 от ЗУТ. С приходна квитанция № 7701000307/14.04.2021 г. А. Ц. С. е заплатила такса в размер на 20 (двадесет лева). С Разрешение за поставяне № 7/15.01.2021 г., издадено от главния архитект на Община В. П., на основание чл. 56 от ЗУТ и Наредба № 4 за определянето и администрирането на местните такси, цени на услуги и права на територията на Община В. П., Приложение № 9, т. 19.1 на ЕТ „**********“ е разрешено поставяне на временен преместваем обект: „Павилион за търговия“ – 15,00 кв.м., за срок от 15.01.2021 г. до 15.01.2022 г. и месечна такса в размер на 22,50 лв. 
По преписката са събрани доказателства от които е видно, че на ЕТ „**********“ са издавани разрешения за поставяне и за предходни години, през които Нина Асенова не е била заместник-кмет на Община В. П., а именно: Разрешение за поставяне № 19/04.09.2017 г. и Разрешение за поставяне № 18/10.09.2018 г., издадени от главния архитект на Община В. П.. С писмо вх.№ ЦУ01-7748/16.04.2021 г. на КПКОНПИ кметът на Община В. П. удостоверява, че между Община В. П. и ЕТ „**********“, за периода от 31.03.2018 г. до 14.04.2021 г. няма сключени договори.

При така установената фактическа обстановка Комисията стигна до следните правни изводи:
	Сигналът е подаден от лице, идентифицирано по реда на чл. 48, ал. 1 от ЗПКОНПИ.
	За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
	Нина Асенова, в качеството си на заместник-кмет на Община В. П., считано от 15.01.2020 г. е лице, заемащо висша публична длъжност по смисъла на чл. 6, ал. 1, т. 32 от ЗПКОНПИ. С оглед горното КПКОНПИ е компетентна да разгледа подадения сигнал.
	Нина Асенова е свързано лице по смисъла на §1, т. 15, б. „а“ от ДР на ЗПКОНПИ с А. Ц. С. – родство по сватовство от първа степен. Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на § 1, т. 15 от ЗПКОНПИ, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо публична длъжност.
	Съгласно чл. 56, ал. 1, т. 2 и ал. 2 от ЗУТ върху поземлени имоти могат да се поставят преместваеми обекти за административни, търговски и други обслужващи дейности, като за обектите се издава разрешение за поставяне въз основа на схема и проектна документация, одобрени от главния архитект на общината, като условията и редът за издаване на разрешението за поставяне на обектите, за одобряването и за изискванията към схемата и проектната документация се определят с наредба на общинския съвет. С Раздел II „Такси за ползване на пазари, тържища, панаири, тротоари, площади и улични платна и терени с друго предназначение от Наредба № 4 за определянето и администрирането на местните такси, цени на услуги и права на територията на община В. П., общинският съвет определя такса за ползване на тротоари, площади, улични платна, места, върху които са организирани тържища, панаири, както и терени с друго предназначение, които са общинска собственост, като таксите се определят на кв. м. за ден или за месец в зависимост от зоната, в която се намират терените. С Приложение № 9 към Наредба № 4  „Такси за ползване на пазари, тържища, панаири, тротоари, площади и  улични платна и терени с друго предназначение“ Общински съвет В. П. е определил размера на таксите за ползване на терени общинска собственост за разполагане на преместваеми обекти за търговска или други обслужващи дейности – павилиони, маси, както и други елементи на градското обзавеждане, които не са трайно свързани с терена по чл.56.ал.1 от ЗУТ за 1 кв.м.
	В хода на производството се установи, че на основание чл. 56 от ЗУТ, във връзка с Приложение № 9 към Наредба № 4  за определянето и администрирането на местните такси, цени на услуги и права на територията на Община В. П. на Общински съвет В. П., главният архитект на Община В. П. е издал на ЕТ „**********“ Разрешение за поставяне на временен преместваем обект № 4/23.01.2020 г. и Разрешение за поставяне на временен преместваем обект № 7/15.01.2021 г., а именно: „Павилион за търговия“ – 15,00 кв.м., върху общински имот УПИ – IV, кв.65, ул.“ **********“ № 56, гр.В. П.. Видно от събраните приходни квитанции ЕТ „**********“ е заплащала дължимата такса за ползване, определена с Приложение № 9 към Наредба № 4 „Такси за ползване на пазари, тържища, панаири, тротоари, площади и  улични платна и терени с друго предназначение“ на Общински съвет В. П.. Видно от длъжностната характеристика на Нина Асенова, в качеството й на заместник-кмет на Община В. П., същата няма правомощия да издава разрешения за поставяне на временни преместваеми обекти на територията на Община В. П.. По преписката са събрани доказателства от които е видно, че на ЕТ „**********“ са издавани разрешения за поставяне и за предходните две години (в рамките на проверявания период), през които Нина Асенова не е била заместник-кмет на Община В. П., а именно: Разрешение за поставяне № 19/04.09.2017 г. и Разрешение за поставяне № 18/10.09.2018 г., издадени от главния архитект на Община В. П..
	Горните обстоятелства налагат извода, че Нина Асенова, в качеството й на заместник-кмет на Община В. П. и лице, заемащо висша публична длъжност по смисъла на чл. 6, ал. 1, т. 32 от ЗПКОНПИ не е упражнила правомощия по служба във връзка с издаването на Разрешение за поставяне на временен преместваем обект № 4/23.01.2020 г. и Разрешение за поставяне на временен преместваем обект № 7/15.01.2021 г. на ЕТ „**********“, собственост на свързано с нея лице. Липсата на упражнени правомощия по служба, като елемент от състава на конфликта на интереси по чл. 52 от ЗПКОНПИ, обуславя извод за невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и води до липсата на конфликт на интереси по смисъла чл. 52 от ЗПКОНПИ.
	Предвид горното, Комисията за противодействие на корупцията и отнемане на незаконно придобито имущество, на основание чл. 74, ал. 1 и ал. 2 от ЗПКОНПИ,

РЕШИ:

	НЕ УСТАНОВЯВА конфликт на интереси по отношение на Нина Асенова с ЕГН **********, заместник-кмет на Община В. П. и в това й качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка с издаването на Разрешение за поставяне на временен преместваем обект № 4/23.01.2020 г. и Разрешение за поставяне на временен преместваем обект № 7/15.01.2021 г. на ЕТ „**********“, собственост на свързано с нея лице, поради липса на упражнени правомощия по служба.
	Препис от решението да се изпрати на Окръжна прокуратура Ш., с оглед преценка за реализиране на правомощията й по чл. 76, ал. 2 от ЗПКОНПИ.
	Препис от решението да се изпрати на Нина Асенова – заместник-кмет на Община В. П., на основание чл. 75, т. 1 от ЗПКОНПИ.


	КОМИСИЯ:

			ПРЕДСЕДАТЕЛ:…………….…….……….……/СОТИР ЦАЦАРОВ/
	
ЗАМЕСТНИК-ПРЕДСЕДАТЕЛ:………………/АНТОН СЛАВЧЕВ/

ЧЛЕН:………………………………..…...../АНТОАНЕТА ЦОНКОВА/

ЧЛЕН:………………………………………..…...../ПЛАМЕН ЙОЦОВ/

ЧЛЕН:…………………………………….……..../СИЛВИЯ КЪДРЕВА/

